作者:張祜
標題:華清宮四首
內容:風樹離離月稍明，九天龍氣在華清。宮門深鎖無人覺，半夜雲中羯鼓聲。天闕沉沉夜未央，碧雲仙曲舞霓裳。一聲玉笛向空盡，月滿驪山宮漏長。紅樹蕭蕭閣半開，上皇曾幸此宮來。至今風俗驪山下，村笛猶吹阿濫堆。水繞宮牆處處聲，殘紅長綠露華清。武皇一夕夢不覺，十二玉樓空月明。